《酬徐春帆梁溪道中看梅见怀之作 其二》
清代·朱钟

昔我游梁溪，溪梅正含蕊。泉声泰伯祠，山影春申里。

清韵落帆风，淡烟沽酒市。春江篷橹响，尽在寒香里。

为君数旧游，屈指十年矣。君诗如江月，照我离愁起。

溪云竹寺幽，林雪村桥圮。一发江南山，隔断相思水。

作者简介：浙江平湖人，字子春，又字应黄，号雅山。布衣。酷好吟咏。道光元年，郡县保举山林隐逸，力辞不赴。有《白石山房诗稿》。